**Tárgy: A helyi szociális rendelet módosítása**

**ELŐTERJESZTÉS**

**Csemő Község Képviselő-testületének**

**2018. május 22-én tartandó ülésére**

**Tisztelt Képviselő-testület!**

****

Szükségessé vált az Önkormányzat pénzbeli és természetbeni szociális támogatások rendszeréről és gyermekvédelmi ellátásokról szóló 2/2015. (II. 27.) rendeletének módosítása, mert az idei évi költségvetés tervezésekor és elfogadásakor olyan ellátások biztosítását határozta el a testület, melynek szabályozására helyi rendeletben még nem került sor (diákok ösztöndíj támogatása, ápolási célú települési támogatás, beiskolázási segély), illetve szerepel a rendeletben olyan szolgáltatás (betegszállítás) biztosítása is, amelyet már nem végez az önkormányzat.

A rendelet-tervezet egységes szerkezetű szövegében a változtatásokat vastag, dőlt betűkkel jelöltem.

Új elemként kerülne be rendeletbe az úgynevezett beiskolázási segély, mely a 65 év felettiek karácsonyi támogatásának mintájára került bevezetésre. Az idei szociális keret lehetővé teszi, hogy ne csak karácsonyra, hanem már korábban is adható legyen a juttatás, mely utalási időpontjaként az augusztust célszerű megjelölni, mint a beiskolázási terhekhez való hozzájárulási támogatást.

A rendelet 7. §-a az alábbi bekezdéssel egészülne ki:

***(3) Minden 16 év alatti, csemői állandó bejelentett lakóhellyel és életvitelszerűen Csemőben élő gyermek törvényes képviselője részére évente két alkalommal (augusztus és december hónapban) gyermekenként 5.000.- Ft összegű rendkívüli gyermekvédelmi támogatás nyújtható az éves költségvetés szociális kerete terhére.***

Rendszeresen jelentkező probléma a felnőtt korú, tartósan beteg személyek családban történő ellátása. A járási hivatal csak és kizárólag súlyos fogyatékos minősítésű személy esetében állapít meg ápolási díjat a hozzátartozó részére. A szakorvosok, illetve háziorvosok az időskorú, állandó felügyeletet, ápolást igénylő betegekről nem állítják ki a súlyos fogyatékos szakvéleményt, ezért még ha lenne olyan a családban, aki tudja vállalni a gondozást, nem kap érte semmilyen ellátást, és nem számít munkaviszonynak sem, így mind a gondozást igénylő, mind a gondozást vállaló nagyon nehéz helyzetbe kerül.

Az Szt. 45. §. (1) bekezdés b.) pontja alapján a Képviselő-testület a 18. életévét betöltött tartósan beteg hozzátartozójának az ápolását, gondozását végző személy részére települési támogatást állapíthat meg. Ez a települései támogatás a társadalombiztosítási tárgyú jogszabályok alkalmazásában ápolási díjnak minősül, ha az ellátás önkormányzati rendeletben meghatározott összege eléri az ápolási díj központi költségvetésről szóló törvényben meghatározott alapösszegének 80%-át. Ez az alapösszeg 2018-ban 32.600.- Ft.

A fentiek alapján az alábbi, új §-sal egészülne ki a rendelet.

***Ápolási célú települési támogatás***

***10. §***

1. ***Ápolási célú települési támogatás állapítható meg a Csemő község területén állandó bejelentett lakóhellyel rendelkező és életvitelszerűen itt élő nagykorú közeli hozzátartozónak az alábbi feltételek együttes fennállása esetén:***

* ***az igénylő 18. életévét betöltött tartós beteg személy gondozását, ápolását végzi,***
* ***kora, egészségi állapota alapján alkalmas az ápolt személy gondozási és ápolási igényére tekintettel a feladat ellátására,***
* ***regisztrált álláskereső és aktív korúak ellátására, munkanélküliek ellátására, TB ellátásra, valamint nyugellátásra nem jogosult,***
* ***családjában az egy főre jutó jövedelem nem haladja meg az öregségi nyugdíj mindenkori legkisebb összegének 200%-át és vagyonnal nem rendelkezik,***
* ***nem jogosult az Szt. 41. §-a alapján ápolási díjra,***
* ***a 18. életévét betöltött tartós beteg személy háztartásában a kérelmezőn kívül ápolásra, gondozásra alkalmas más személy nincs,***
* ***az ápoló és az ápolt között tartási, életjáradéki vagy öröklési szerződés nem áll fenn.***

1. ***A 18. életévét betöltött tartós beteg személy ápolásának szükségességét a háziorvos vagy szakorvos igazolja.***
2. ***Az ápolási célú települési támogatás folyósítása alatt az ápolást végző személy ápolási kötelezettségének teljesítése bármikor ellenőrizhető.***
3. ***Az ápolási célú települési támogatás összege 27.000.- Ft/hó.***
4. ***Az ápolási célú települési támogatás legfeljebb 12 hónap időtartamra állapítható meg.***
5. ***Az ápolási célú települési támogatásra való jogosultságot meg kell szüntetni, ha***

* ***az ápolt személy állapota az állandó ápolást már nem teszi szükségessé,***
* ***az ápolást végző személy a kötelezettségét nem teljesíti,***
* ***az ápolt személy meghal,***
* ***az ápolást végző vagy az ápolt személy lakcíme megszűnik a településen,***
* ***az (1) bekezdésben megjelölt jogosultságot kizáró körülmény következik be,***
* ***az ápolást végző a felülvizsgálati eljárást akadályozza.***

Az idei év elején meghirdetésre került az általános iskolás és középiskolás diákok részére a tanulmányi ösztöndíj pályázat. Ennek konkrét feltételeit a szociális rendeletben célszerű meghatározni. A rendelet az alábbi két paragrafussal egészül ki:

***Általános iskolások ösztöndíj támogatása***

**13. §.**

1. ***A Képviselő-testület a csemői Ladányi Mihály Általános Iskolában tanuló tehetséges és kiemelkedő tanulmányi eredményt elért diákok részére tanulmányi ösztöndíjat adományoz félévente maximum 17 fő részére.***
2. ***Ösztöndíjra jogosult az a tanuló, aki***
3. ***2-4. évfolyamon kitűnő bizonyítványt, példás magatartás és példás szorgalom minősítést kapott;***
4. ***5-8. évfolyamon legalább 4,5 átlagú bizonyítványt, példás vagy jó magatartás és szorgalom minősítést kapott, illetve jelentős tanulmányi eredmény javulást ért el.***
5. ***Az ösztöndíjban részesíthető tanulókra az osztályfőnök az adott tanév február 01-ig, illetve június 30-ig tehet javaslatot, melyet a nevelő-testület bizottsága bírál el. A bírálat eredményéről a polgármester írásban értesíti a tanuló törvényes képviselőjét/gondviselőjét. A döntés ellen fellebbezésnek helye nincs.***
6. ***Az ösztöndíj összege 5.000.- Ft/hó (5 hónapon keresztül), melyet egy összegben kell kifizetni.***
7. ***Az ösztöndíj kifizetéséről, utalásáról a polgármester határozata alapján a Polgármesteri Hivatal gondoskodik az éves költségvetési rendelet szociális kerete terhére.***

***Középfokú oktatási intézményben tanulók ösztöndíj támogatása***

***14. §***

1. ***A Képviselő-testület a csemői állandó lakóhellyel rendelkező és életvitelszerűen Csemőben lakó, középfokú köznevelési intézményben tanulmányokat folytató tehetséges és kiemelkedő tanulmányi eredményt elért diákok részére tanulmányi ösztöndíjat adományoz félévente maximum 10 fő részére.***
2. ***Az ösztöndíj elnyerésének feltétele:***

* ***legalább 4-es átlagot meghaladó félévi tanulmányi eredmény,***
* ***példás vagy jó magatartás és szorgalom minősítés.***

1. ***Az ösztöndíjra pályázati felhívás jelenik meg január, illetve június hónapban a Csemői Hírmondóban és a község honlapján.***
2. ***A beérkezett pályázatokat a polgármester bírálja el kizárólag a tanulmányi átlageredmények rangsorolásával. Döntése ellen fellebbezésnek helye nincs.***
3. ***Az ösztöndíj összege 10.000.- Ft/hó (5 hónapon keresztül), melyet egy összegben kell kifizetni.***
4. ***Az ösztöndíj kifizetéséről, utalásáról a polgármester határozata alapján a Polgármesteri Hivatal gondoskodik az éves költségvetési rendelet szociális kerete terhére.***

Ki kell venni a rendeletből a betegszállítást szabályozó teljes 21. §-t, mert ezt a szolgáltatást már nem biztosítjuk.

A rendelet egyéb rendelkezései a paragrafusok átszámozása mellett változatlan formában és tartalommal fennmaradnak. A rendelet-tervezet elfogadása esetén hatályon kívül helyezésre kerül a 2/2015. (II. 27.) rendelet.

Az új támogatási formák kifizetésére az éves költségvetési rendelet szociális kiadásokra fordítható keretösszege ad lehetőséget.

A fentiek miatt kérem a Tisztelt Képviselő-testületet, hogy a rendelet-tervezetet megtárgyalni és elfogadni szíveskedjen.

Csemő, 2018. május 15.

Dr. Lakos Roland

polgármester