

**Tárgy: Külterületi helyi közutak fejlesztése tárgyú**

**pályázat forrásösszetételének módosítása**

**ELŐTERJESZTÉS**

**Csemő Község Képviselő-testületének**

**2018. május 22-én tartandó ülésére**

**Tisztelt Képviselő-testület!**

Mint az a Tisztelt Képviselők előtt ismert, az önkormányzat 2017. február elsején pályázatot nyújtott be a vidéki térségek kisméretű infrastruktúrájának és alapvető szolgáltatásainak fejlesztésére, **VP6-7.2.1-7.4.1.2-16** kódszámon, *„Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése”* címmel.

A Vidékfejlesztési Program Irányító Hatósága, Csemő Község Önkormányzata, mint támogatást igénylő 1826027222 iratazonosító számú támogatási kérelmét elbírálta és támogatásra alkalmasnak minősítette.

A támogató döntése alapján, a támogatási kérelemben rögzítettektől (108.649.742.-Ft) eltérően 107.942.452.-Ft vissza nem térítendő támogatásban részesítették az önkormányzatot.

A támogatói okirat alapján az 1. célterület (Önkormányzati tulajdonú külterületi, már meglévő földutak stabilizálása) kapcsán meghívásos közbeszerzési eljárást indítottunk.

Az eljárásban az előzetes piackutatást követően a közbeszerzési eljárásban lehetőséget adtunk az ajánlattevőknek alternatív műszaki tartalmú ajánlatok kidolgozására és megtételére. Ennek az oka az volt, hogy a 2017. elején készült tervezői költségbecsléshez képest az M80-as zúzottkő szállítási költsége jelentősen megnőtt, ezáltal szóba került egy jobb minőségű, minősített daráltbeton alap alkalmazása, amely közelebbről beszerezhető, alacsonyabb szállítási költséggel.

A közbeszerzési eljárásban 5 gazdasági szereplő számára került kiküldésre az ajánlattételi felhívás. A beadási határidőig 3 ajánlat érkezett, mindhárom ajánlattevő élt a lehetőséggel és az alternatív ajánlatok egységesen alacsonyabbnak bizonyultak, mint az eredeti M80-as zúzottkőre kiírt ajánlatok. Ennek eredményeképpen azonnal kezdeményeznünk kell a Közreműködő szervezet felé a műszaki tartalom módosítását.

Az „igazi” problémát az jelenti, hogy az alternatív ajánlatokban meghatározott vállalási ár is meghaladja a szerződés teljesítéséhez rendelkezésre álló forrást.

*Azt gondolom, hogy nem lehet kérdés az, hogy a megnövekedett költségek ellenére az önkormányzat ezt a pályázatot meg kell, hogy valósítsa!*

*Leginkább azért, mert az világosan látszik, hogy külterületi útfejlesztésre nemhogy évente nincs pályázati kiírás, hanem legutóbb 10 éve volt hasonló lehetőség (Gyüge dűlő…), ráadásul azt sem tudtuk megvalósítani a jelentősen csökkentett akkori támogatási összeg okán.*

*100 millió forint feletti támogatást nyertünk a külterület fejlesztésére. Ezt az összeget saját erőből csak hosszú-hosszú évek alatt és minden más fejlesztés nélkül tudnánk csak összespórolni.*

*Javaslom, hogy a fejlesztést hajtsa végre az önkormányzat többlet önerő vállalása mellett is.*

Dönteni szükséges a fentiek alapján az önerő összegének növeléséről az alábbiak szerint:

A Képviselő-testület 3/2017. (01.31.) számú határozatával a projekt kapcsán 20.697.484.-Ft önerő biztosításáról döntött.

A beérkezett ajánlatok értékelését követően azt kellett megállapítanunk, hogy a projekt megvalósításához 23.814.555.-Ft biztosítása szükséges, így az eredetileg tervezett önerő összegéhez további 3.117.071.-Ft önerő biztosítása szükséges.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**/2018. (05.22.) határozat**

**Csemő Község Önkormányzatának Képviselő-testülete a VP6-7.2.1-7.4.1.2-16 kódszámú, „Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése” című pályázat megvalósításához a 2018. évi költségvetési rendeletben korábban tervezett 20.697.484.-Ft. önerő összegét további 3.117.071.-Ft összeggel megnöveli a 2018. évi költségvetési tartaléka terhére.**

**Határidő: azonnal és megvalósítási ütemterv szerint folyamatosan**

**Felelős: Dr. Lakos Roland polgármester**

Csemő, 2018. május 17.

Dr. Lakos Roland

polgármester